OVK kry meer tyd om kiesersadresse op te dateerArgieffoto: Phillip Bruwer Die Onafhanklike Verkiesingskommissie (OVK) het uitstel gekry tot 30 November volgende jaar om alle kiesers se adresse op die kieserslys aan te bring. Dit volg op ŉ eenparige beslissing deur die konstitusionele hof. Die uitspraak is geskryf deur regter Edwin Cameron en stel streng spertye aan die OVK oor die opdatering van adresse – die OVK moet elke twee maande verslag lewer oor sy vordering. Die totale hoeveelheid uitstaande adresse is 1 299 263, wat 4,9% van die totaal verteenwoordig. Dit beteken 95,1% van kiesers se volledige adres is wel op die stelsel. Die meeste kiesers sonder adresse is in Gauteng (369 451), gevolg deur KwaZulu-Natal (213 025) en die Oos-Kaap (164 622). Persentasiegewys is die minste kiesers korrek met volledige adresse geregistreer in die Vrystaat (92%), Mpumalanga (94%) en Gauteng (94,1%). Die hoogste syfers vir kiesers wat korrek met volledige adresse geregistreer is, is in die Wes-Kaap (97,1%), KwaZulu-Natal (96,1%) en Noordwes (95,7%), het die OVK bevind. Die OVK het die hof se beslissing verwelkom en gesê dit verskaf duidelikheid oor die status van die kieslys en veral dié kiesers sonder adresse voor volgende jaar se nasionale en provinsiale verkiesing. Volgens die OVK sal die uitspraak hom help om te verseker dat die verkiesing vry en regverdig is. Die OVK het gesê hy hoop die uitspraak sal alles kiesers aanmoedig om na vore te kom en hul adresbesonderhede te verskaf en by te werk tydens die laaste registrasienaweek in Januarie. Kiesers kan ook op die OVK se webtuiste hul adresse invul voor die laaste registrasienaweek. Pres. Cyril Ramaphosa moet nog die presiese verkiesingsdatum aankondig. Die OVK het verlede maand in die parlement positiewe aanduidings gegee oor sy gereedheid vir aanstaande jaar se algemene verkiesing. Nadat grootskeepse ongerymdhede met die kieserslyste in munisipaliteite soos Abaqulusi in Vryheid (KwaZulu-Natal) en JB Marks (Potchefstroom in Noordwes) aan die lig gekom het, het die konstitusionele hof die OVK beveel om volledige adresse vir die land se meer as 26 miljoen kiesers te verskaf. Dit het geblyk ŉ onoorkomelike struikelblok vir die kommissie te wees waarna hulle die hof om uitstel gevra het. Die verwagting is dat stemdag iewers tussen Mei en Augustus volgende jaar sal wees.